CELEX: 62013TN0620
Language: fi
Date: 2013-11-26 00:00:00
Title: Asia T-620/13: Kanne 22.11.2013 — Marchi Industriale v. ECHA

25.1.2014   
            
            
               FI
            
            
               Euroopan unionin virallinen lehti
            
            
               C 24/36
            
         Kanne 22.11.2013 — Marchi Industriale v. ECHA
   (Asia T-620/13)
   2014/C 24/68
   Oikeudenkäyntikieli: italia
   
      Asianosaiset
   
   
      Kantaja: Marchi Industriale SpA (Firenze, Italia) (edustajat: asianajajat M. Baldassarri ja F. Donati)
   
      Vastaaja: Euroopan kemikaalivirasto (ECHA)
   
      Vaatimukset
   
   Kantaja vaatii unionin yleistä tuomioistuinta kumoamaan ja julistamaan pätemättömäksi ECHA:n päätöksen nro SME/2013/3747 sekä toteamaan tämän seurauksena, että kyseinen päätös menettää kaikki vaikutuksensa ja että kaikki suurempien maksujen perimistä ja rahamääräisiä seuraamuksia koskevat laskut kumotaan.
   
      Oikeudelliset perusteet ja pääasialliset perustelut
   
   Nyt kyseessä oleva menettely koskee Euroopan kemikaaliviraston päätöstä, jossa katsottiin, että kantaja ei täytä edellytyksiä, jotta sen voitaisiin katsoa olevan kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18.12.2006 annetussa Euroopan parlamentin ja neuvoston asetuksessa (EY) N:o 1907/2006 (EUVL L 396, s. 1) tarkoitettu pieni tai keskisuuri yritys ja evättiin siinä säädetyt etuudet ja määrättiin kantaja suorittamaan maksuja.
   Kanteensa tueksi kantaja vetoaa kahteen kanneperusteeseen.
   
               1)
            
            
               Ensimmäinen kanneperuste, joka perustuu perustelujen täydelliseen puuttumiseen, koska vaikka kantaja on esittänyt yksityiskohtaisia huomautuksia ja asiakirjoja riitauttaessaan yrityksen koon määrittämisessä käytetyt laskentaperusteet, vastaaja ei ole ottanut millään tavalla huomioon esitettyjä väitteitä.
            
         
               2)
            
            
               Toinen kanneperuste, joka perustuu Marchi Industrialen omistamaa Essemar SpA -yhtiötä koskevien tietojen virheelliseen arviointiin.
               
                           —
                        
                        
                           Kantaja toteaa tässä yhteydessä, että toisin kuin vastaaja väittää, Esseco Group srl:llä ei ole mitään, edes välillistä, yhteyttä kantajaan, eikä sen missään tapauksessa voida katsoa olevan ”kumppaniyritys”. Esseco Group omistaa 50,0005 prosenttia Essemarin osakepääomasta, mutta kantaja omistaa Essemarin jäljellä olevan 49,9995 prosentin osakepääoman. Vaikka Esseco Group omistaa muodollisesti suurimman osan Essemarin osakepääomasta, sillä ei ole äänioikeuksien enemmistöä kyseisessä yhtiössä. Esseco Groupin ja kantajan välillä ei näin ollen ole mikroyritysten sekä pienten ja keskisuurten yritysten määritelmästä 6.5.2003 annetun komission suosituksen (EUVL L 124, 20.5.2003, s. 36) liitteessä olevan 3 artiklan 2 kohdassa tarkoitettua erityistä suhdetta.